CELEX: 32017R0803
Language: lt
Date: 2017-05-08 00:00:00
Title: 2017 m. gegužės 8 d. Komisijos įgyvendinimo reglamentas (ES) 2017/803, kuriuo iš dalies keičiamas Komisijos reglamentas (EEB) Nr. 316/91 dėl tam tikrų prekių klasifikavimo Kombinuotojoje nomenklatūroje

12.5.2017   
            
            
               LT
            
            
               Europos Sąjungos oficialusis leidinys
            
            
               L 121/1
            
         KOMISIJOS ĮGYVENDINIMO REGLAMENTAS (ES) 2017/803
   2017 m. gegužės 8 d.
   kuriuo iš dalies keičiamas Komisijos reglamentas (EEB) Nr. 316/91 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su tam tikrų prekių klasifikavimu;
            
         
               (2)
            
            
               Komisijos reglamento (EEB) Nr. 316/91 (3) priedo 2 punkte balta tyrės pavidalo substancija, žinoma kaip „kokoso kremas“, kuri paprastai skirta naudoti kulinarijoje padažams ir kitiems maisto produktams ruošti ir kuri pagaminta labai susmulkinus kokoso minkštimą ir jį pasterizavus, priskirta Kombinuotosios nomenklatūros 2008 pozicijai kaip riešutai, paruošti kitais būdais ir nenurodyti kitoje vietoje. Produktas nepriskirtas Kombinuotosios nomenklatūros 0801 pozicijai, kadangi pagal 8 skirsnį nebuvo leidžiamas pasterizavimas;
            
         
               (3)
            
            
               Reglamentu (EEB) Nr. 2658/87 nustatyta Kombinuotoji nomenklatūra yra pagrįsta Muitinių bendradarbiavimo tarybos (dabar Pasaulio muitinių organizacija) parengta tarptautine Suderinta prekių sistema (toliau – Suderinta sistema), nustatyta 1983 m. birželio 14 d. Briuselyje sudaryta Tarptautine konvencija ir Sąjungos vardu patvirtinta Tarybos sprendimu 87/369/EEB (4);
            
         
               (4)
            
            
               8 skirsnio 3 pastabos a punktas į Suderintą sistemą įtrauktas 1992 m. Pagal jį leidžiama tam skirsniui priskiriamus džiovintus riešutus apdoroti vidutinio intensyvumo šilumos poveikiu siekiant juos papildomai konservuoti arba stabilizuoti. Remiantis Suderintos sistemos istoriniais dokumentais, iš pradžių tos pastabos formuluotėje siūlytas terminas „pasterizavimas“ galiausiai buvo pakeistas bendresnio pobūdžio terminu „vidutinio intensyvumo šilumos poveikis“. Europos Sąjungos kombinuotosios nomenklatūros 8 skirsnio paaiškinimuose (5) Sąjungos lygmeniu išaiškinta, kad pasterizuotiems produktams yra priskiriami, inter alia, tam skirsniui priskirti džiovinti vaisiai ir riešutai;
            
         
               (5)
            
            
               todėl tikslinga iš Reglamento (EEB) Nr. 316/91 priede pateiktos lentelės išbraukti 2 prekę, kad būtų išvengta galimo išdžiovintų kokosų produktų, tokių kaip kokoso kremas, apdorotas vidutinio intensyvumo šilumos poveikiu, skirtingo tarifinio klasifikavimo ir kad būtų užtikrintas vienodas Kombinuotosios nomenklatūros taikymas Sąjungoje;
            
         
               (6)
            
            
               todėl Reglamentas (EEB) Nr. 316/91 turėtų būti atitinkamai iš dalies pakeistas;
            
         
               (7)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EEB) Nr. 316/91 priede pateiktos lentelės eilutė, skirta 2 prekei, išbraukiama.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 8 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Generalinis direktorius
         
         
            Mokesčių ir muitų sąjungos generalinis direktoratas
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      (3)  1991 m. vasario 7 d. Komisijos reglamentas (EEB) Nr. 316/91 dėl tam tikrų prekių klasifikavimo Kombinuotojoje nomenklatūroje (OL L 37, 1991 2 9, p. 25).
   
      (4)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).
   
      (5)  OL C 214, 2015 6 30, p. 4.